Avesta (skriftsamling)

Avesta eller Zend-Avesta er en tekstsamling fra zoroastrismen, en religion som oppsto i Perserriket ca 1 000 / 600 f.Kr. Noen av tekstene anses å være skrevet av den mytiske / historiske religionsstifteren Zarathustra.

Avesta besto opprinnelig av 21 bøker, men bare en av disse er bevart i sin helhet: Videvdad. Etter den arabiske ekspansjonen på 600-tallet kom zoroastrismen i mindretall i Iran, og tekstene ble mindre utbredt. Alle håndskriftene som finnes av de ulike Avesta-tekstene kan spores tilbake til ett enkelt håndskrift, som ble nedskrevet omkring år 1000 e.Kr. Innholdet i Avesta er imidlertid kjent fra en fortegnelse fra 800-tallet over alle kjente religiøse skrifter.

Innhold 
 Jasna er en liturgisk tekst som brukes under morgen-«gudstjenesten», som kalles Jasna-ritualet. Hovedhensikten er å vekke dagen og bringe skaperverket tilbake i balanse. De fem Gathasangene er en integrert del av Jasna; disse sangene er Avesta eldste del, omtales som «Den eldre Avesta», og regnes for å være skrevet av Zarathustra.
 Jasjt er en samling hymner stilet til 21 ulike guder
 Videvdad er en samling av renhetsforskrifter, skapelsesmyter og noen andre mytiske fortellinger
 Herbedistan og Nirangistan er veiledninger for vordende prester og for offerritualer
 Hadhokht nask og Aogemadaetsja inneholder skildringer av tilværelsen etter døden

Referanser

Norsk utgave 
 Et bredt utvalg av tekstene er gjengitt i Zarathustras sanger, de eldste iranske skriftene. Utvalg, oversettelse og innledende essay av Prods Oktor Skjærvø. De norske bokklubbene, 2003. XXXIX, 340 s. (Verdens Hellige Skrifter; 22) ISBN 82-525-4121-6
 Et utvalg fra teksten er presentert i antologien Det står skrevet, redigert av Tor Åge Bringsværd. Pax forlag, 1997. ISBN 82-530-1921-1

Zoroastrisme
Bokserien Verdens hellige skrifter